CELEX: 32022R0980
Language: sk
Date: 2022-06-23 00:00:00
Title: Vykonávacie nariadenie Komisie (EÚ) 2022/980 z 23. júna 2022, ktorým sa mení vykonávacie nariadenie (EÚ) č. 75/2013, pokiaľ ide o dodatočné dovozné clá v sektore cukru

24.6.2022   
               
               
                  SK
               
               
                  Úradný vestník Európskej únie
               
               
                  L 167/91
               
            
         VYKONÁVACIE NARIADENIE KOMISIE (EÚ) 2022/980
         z 23. júna 2022,
         ktorým sa mení vykonávacie nariadenie (EÚ) č. 75/2013, pokiaľ ide o dodatočné dovozné clá v sektore cukru
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 182 ods. 4,
         keďže:
         
                     (1)
                  
                  
                     V článku 36 nariadenia Komisie (ES) č. 951/2006 (2) sa stanovujú dodatočné dovozné clá na určité výrobky v sektore cukru.
                  
               
                     (2)
                  
                  
                     Vzhľadom na trhové podmienky a prognózu platnú v danom čase sa vo vykonávacom nariadení Komisie (EÚ) č. 75/2013 (3) stanovilo, že dodatočné dovozné clá sa do 30. septembra 2015 nebudú uplatňovať na viaceré výrobky z cukru. Keďže sa prevládajúce trhové podmienky po uvedenom dátume významne nezmenili, vykonávacím nariadením Komisie (EÚ) č. 1278/2014 (4) sa uvedené obdobie predĺžilo do 30. septembra 2017 a vykonávacím nariadením Komisie (EÚ) 2017/1409 (5) sa ďalej predĺžilo do 30. septembra 2022.
                  
               
                     (3)
                  
                  
                     V článku 182 ods. 2 nariadenia (ES) č. 1308/2013 sa stanovuje, že dodatočné dovozné clá sa nemajú uložiť, ak je nepravdepodobné, že by dovoz narušil trh Únie, alebo ak by účinky boli neprimerané plánovanému cieľu. Berúc do úvahy princípy svetových trhov s cukrom a trhov s cukrom v Únii zostáva aj naďalej nepravdepodobné, že by dovoz výrobkov z cukru, ktoré podliehajú dovoznému clu stanovenému v Spoločnom colnom sadzobníku, narušil trh Únie. Preto by sa na ich dovoz nemali vzťahovať žiadne dodatočné clá, ak sa situácia na trhu významne nezmení.
                  
               
                     (4)
                  
                  
                     Obdobie neuplatňovania dodatočných dovozných ciel na viaceré výrobky z cukru stanovené v článku 1 vykonávacieho nariadenia (EÚ) č. 75/2013 by sa teda malo predĺžiť.
                  
               
                     (5)
                  
                  
                     Vykonávacie nariadenie (EÚ) č. 75/2013 by sa preto malo zodpovedajúcim spôsobom zmeniť.
                  
               
                     (6)
                  
                  
                     V záujme právnej istoty by sa toto nariadenie malo uplatňovať odo dňa nasledujúceho po dni uplynutia obdobia stanoveného v článku 1 vykonávacieho nariadenia (EÚ) č. 75/2013.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            V článku 1 vykonávacieho nariadenia (EÚ) č. 75/2013 sa dátum „30. septembra 2022“ nahrádza dátumom „30. septembra 2027“.
         
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 1. októbra 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Nariadenie Komisie (ES) č. 951/2006 z 30. júna 2006, ktorým sa stanovujú podrobné pravidlá implementácie nariadenia Rady (ES) č. 318/2006, pokiaľ ide o obchodovanie s tretími krajinami v sektore cukru (Ú. v. EÚ L 178, 1.7.2006, s. 24).
         
            (3)  Vykonávacie nariadenie Komisie (EÚ) č. 75/2013 z 25. januára 2013, ktorým sa ustanovuje výnimka z nariadenia (ES) č. 951/2006, pokiaľ ide o uplatňovanie reprezentatívnych cien a výšku dodatočných dovozných ciel na niektoré výrobky v sektore cukru a ktorým sa zrušuje vykonávacie nariadenie (EÚ) č. 892/2012, ktorým sa stanovujú reprezentatívne ceny a výška dodatočných dovozných ciel na niektoré produkty v sektore cukru na hospodársky rok 2012/2013 (Ú. v. EÚ L 26, 26.1.2013, s. 19).
         
            (4)  Vykonávacie nariadenie Komisie (EÚ) č. 1278/2014 z 1. decembra 2014, ktorým sa menia nariadenia (ES) č. 967/2006, (ES) č. 828/2009, (ES) č. 891/2009 a vykonávacie nariadenie (EÚ) č. 75/2013 (Ú. v. EÚ. L 346, 2.12.2014, s 26).
         
            (5)  Vykonávacie nariadenie Komisie (EÚ) 2017/1409 z 1. augusta 2017, ktorým sa mení vykonávacie nariadenie (EÚ) č. 75/2013 a nariadenie (ES) č. 951/2006, pokiaľ ide o dodatočné dovozné clá v sektore cukru a výpočet obsahu sacharózy v izoglukóze a určitých sirupoch (Ú. v. EÚ. L 201, 2.8.2017, s 21).